Linak har endnu en gang overgået sig selv, viser regnskabet for 2018/19, der netop er blevet offentliggjort. Koncernen har øget omsætningen med hele 8,4 procent til 4,120 milliarder kroner.

- Vi er kommet godt igennem et ellers udfordrende år med voldsom stigende komponentpriser, hårdere konkurrence og øgede toldsatser, siger Bent Jensen, ejer og administrerende direktør.

Linak producerer lineære aktuatorer til for eksempel hæve-sænke borde og hospitalssenge.

Både i Europa og Asien var der tocifret vækst i omsætningen, mens væksten i USA, der Linaks største marked med omkring en tredjedel af omsætningen, var lidt mindre.

Handelskrigen mellem Kina og USA har ramt Linaks kinesiske eksport til USA både via tolden på varer fra Kina og via ændrede indkøbsmønstre i USA.

- Det har været helt hysterisk. Toldsatserne ændrede sig hele tiden fra først 10, så 15 og til sidst 25 procent. Vi kunne ikke bare lægge de toldsatser over på prisen, men måtte selv betale noget af det. Det var da irriterende, men sådan var det for alle, siger Bent Jensen.